А вось яшчэ адзін адрас цікаўных і нераўнадушных. На працягу многіх гадоў самыя актыўныя ўдзельнікі клуба ЮНЕСКА “Заранка” (кіраўнік Наталля Маслоўская) збіралі разнастайную інфармацыю пра Ляхавічы, яго жыхароў, памятныя культурныя і гістарычныя мясціны. А колькі сведкаў запамінальных падзей апыталі! Такое вось адкрыццё свайго горада. Гэту інфармацыю можна выкарыстоўваць і падчас экскурсій. Адна з такіх прайшла ў мінулую суботу. Пачалася яна каля Ляхавіцкага дзяржаўнага аграрнага каледжа. Наталля Маслоўская расказала пра гісторыю каледжа, яго знакамітых выпускнікоў, пра СШ № 2, а таксама пра Ляхавічы — ад мінуўшчыны да сённяшніх дзён. Потым рабяты спыняліся на плошчах Леніна і Перамогі, каля гарадской “Крыніцы” і валуна на месцы сённяшняй фартэцыі. Экскурсаводамі былі Артур Палівода, Яна Карчэўская, Анастасія Найда і Юлія Васілько.